NA VÝCHOD OD VÝCHODU

Autor

Vydavateľ

Licencia

Vydanie

Autor obálky

Stanislav Hoferek

Greenie knižnica

CC-BY-NC-ND

Prvé (2022)

Chemis

O knihe

Metafory išli domov. V časoch smútku, vojny, nenávisti a nepochopenia prichádza zbierka básní, ktorá nie je veselá či priveľmi umelecká. Kým metafory išli domov, reálni ľudia umierajú v závislosti na zlých plánoch veľmi zlých ľudí. Na východ od východu je politická nerýmovaná zbierka, ktorá spája ľudí. Skúma naše detstvo i našu starobu, ako i čas, keď čakáme dobro, a príde zlo. Niekedy čakáme čisté zlo, ale to nás prekvapí svojou silou a brutalitou. A ozaj, kde je východ… z východu?

Obsah

NA VÝCHOD OD VÝCHODU 1

O knihe 2

Atlantída (báseň o detstve) 4

Ovce a ovečky (báseň o stádovosti) 6

Cesta z A do B (báseň o napredovaní) 7

Ukrajina (báseň o blbcoch) 8

Gerojom (báseň o antihrdinoch) 9

Pád (báseň o obetiach) 10

Putin (báseň o diktátorovi) 12

Hovädzia verzia súčasného sveta (báseň o voľbe a zmenách) 14

Láska a rozum (báseň o láske a rozume, nečakane!) 15

Ruská logika (báseň o radách) 16

Da, ruSSia, Da! (báseň bez Azbuky) 18

Čiarový kód (báseň o rozdelení) 20

Divide et impera! (báseň s azbukou) 22

Na východ od východu (báseň s matrioškami) 24

Holubice (báseň o očakávanom mieri) 27

Pravda (báseň o klamstve) 28

500€ za vlastizradu (báseň o dobrých chlapcoch) 29

Admirál (báseň o mori dezinformácii) 31

Túžba (báseň o starnutí a cieľoch) 33

Da, ruSSia, Da! (pôvodná verzia) 35

Atlantída (báseň o detstve)

Strácam svoju Atlantídu,

znovu a znovu,

až je svet len samá voda,

plná podvodníkov,

prichádzajúcich vo vlnách.

Plány miznú hlboko pod hladinou,

ideály sú odplavené,

tak ako posledné spomienky

na to, čo je správne

podľa dávno neplatných poučiek.

Po čase začnem aj ja tvrdiť,

že Atlantída je výmysel,

fyzikálne nefunguje,

astrologicky nesedí,

ľudsky je nepotrebná,

a z pohľadu dieťaťa

je stále úžasnou legendou,

ktorú im kradne

starnutie

Ovce a ovečky (báseň o stádovosti)

Len ovce robia to a hento,

dôverujú tým, čo dôverujú iným

a my, ľudia,

niekedy hlavou baranov,

veľmi radi hľadáme negatíva.

Ovce na obidvoch stranách

často spásajú rovnakú trávu,

aj keď bečia pod iným tónom

a majú iné vysoké Cé

i iný pohľad

na ľudí,

na ovce

i na baranov.

Niekto je najväčšia ovca,

len aby nebol ovcou

a niekto bojuje proti ovciam tak silno,

až mu z úst vypadáva

viac ako len tráva.

Cesta z A do B (báseň o napredovaní)

Sme v mieste A,

kde sa deje A,

a kde si A myslí,

že A je už prekonané,

nemúdre, nešľachetné, nedostatočne majetnícky na A.

A iným A je úplne jedno,

čo je v konkurenčnom,

inom či divnom A.

A potom sú B-čka,

je ich veľa, ako vitamínov

v bedni s pivnými fľašami

i v celom okolí áčok,

hotové hodiny.

B-čko na tretiu, iné na piatu,

všade iné, prekonané,

nemúdre, nešľachetné, nedostatočne majetnícky na B.

A iným B je niečo jedno,

niečo jedenásť,

a hlavne sa vždy vedia dohodnúť

minimálne na tom,

že sa ani dnes nedohodnú.

Ukrajina (báseň o blbcoch)

Debil,

blbeček,

debil,

blbeček,

debil,

blbeček...

Podávajú si ruky

a tešia sa, ako je Ukrajina napadnutá,

ako sú Rusi naši bratia,

ktorí sa len bránia

na cudzom území

a popri tom vyvražďujú

svojich bratov.

Sme na rade,

zatiaľ čo my

na Blahovom smrade

odčítavame minúty

ruského feudalizmu.

Gerojom (báseň o antihrdinoch)

Gerojom,

ktorí idú vždy proti slabším,

aby sa mali síce horšie,

ale aby mal radosť ten,

kto z nich robí hlupákov

dlhodobo

a pekne premyslene.

Veľký muž,

ktorý by mohol byť veliteľom

veľmi malého tanku

si zatiaľ naplní boršč

vlastným pocitom

geniality

strachu

a nesmrteľnosti.

Pád (báseň o obetiach)

Padajú slová

i priania,

padajú nemocnice

pred zlobou hlúpych ľudí,

ktorí sú rozhodnutí

počúvať ešte hlúpejších.

Kto má rakety

a v hrsti ľudské životy

si vždy myslí, že pravdu netreba.

V databáze toho,

čo všetko nevieme

je červené číslo

Putinových obetí

i jeho sluhov,

panákov,

truhlíkov a lokálnych Ľubošov,

ktorých sprostosť tu bude

naveky.

Čísla obetí stúpajú,

IQ klesá,

rubeľ tiež,

morálka sa blíži k nule,

tej od Kelvina,

a babky, ktoré dlhodobo

nemajú na chlieb

si nemôžu kúpiť

nové Adidasy.

Putin (báseň o diktátorovi)

Nech žije Putin!

Dokázal rozbiť ruskú ekonomiku,

ukázal, ako veľmi je ruská armáda neschopná,

poštval proti sebe Rusov,

napadol slabších,

nikoho neuchránil,

a priblížil svoju krajinu,

ktorá ho má plné zuby

bližšie k Severnej Kórei.

Navozil šrot na Ukrajinu,

za cenu tisícov životov,

straty SWIFTu a internetu,

akéhokoľvek zvyšku dobrého mena,

a to si za ruble nekúpi,

tak ako si nekúpi,

vianočku s maslom.

Vďaka Putinovi

budú poľskí šmelinári

nosiť do Ruska luxusný tovar

z Ukrajiny.

Teda pre tých,

ktorí ešte majú zlato,

bony,

či upratovačku na Slovensku,

ktorá domov posiela peniaze.

Hovädzia verzia súčasného sveta (báseň o voľbe a zmenách)

Šialené kravy

volia úplných volov,

a my sa dívame na tie kraviny,

ako teľatá

na nové vráta priamo do pekla.

Čakáme, kto pôjde pod nôž,

koho zaúdia

a na novú pašu,

aspoň trochu vzdialenú

od katastrofy.

Láska a rozum (báseň o láske a rozume, nečakane!)

Láska z rozumu,

rozum z lásky,

láska bez rozumu,

rozum bez lásky,

Láska z lásky

raz stretne

rozum z rozumu

a skončí to zlomenými rebrami,

len tak, nerozumne.

V mozgu zaparkoval šíp,

nedá sa vytiahnuť,

ale podľa odborníkov

je dôležité,

či nie je rozum dlhodobo

na dovolenke,

niekde za láskou.

Ruská logika (báseň o radách)

Starý zakomplexovaný ujo

sa pýta starého zakomplexovaného uja

či dokáže tretí starý zakomplexovaný ujo

dosiahnuť nemožné,

do dvadsaťštyri hodín

a s primeranými stratami

vojakov,

techniky

a mozgových buniek.

Odpoveď donesie ďalší

starý zakomplexovaný ujo,

ej tí ej,

približne kým dezertuje,

alebo sa zblázni

tretina armády.

Da, ruSSia, Da! (báseň bez Azbuky)

Najväčšia mocnosť

prináša dobu temna

v zrýchlenom konaní

na počkanie,

zatiaľ čo ruské tanky

hľadajú palivo, keď už nenašli presvedčenie.

V mene slovanskej vzájomnosti je genocída,

zavoláme neslovanských teroristov,

nech odpália nemocnice, školy, divadlá

a budeme dúfať,

svet tak bude krásnym miestom až na veky vekov,

keď tisícročné ríše

padnú za menej ako desaťročie.

Rozdelená Ukrajina sa zjednodnocuje,

od Európy má nový prak,

zatiaľ čo si veľký Goliáš,

píli konár sám pod sebou.

Padá rubeľ, ropu nechcú, znovu príde hlad,

nádej to vzdáva, dáva sa na PN,

a Matka Rus má bankrot, ale nemá víza do prosperity,

a tak číta novinové správy

s cenzúrou,

bez metafor

a so slabo zakrytým

sklamaním.

Bieda? Da.

A ak sa už nedá,

príde zmena,

nový deň,

nové slnko

a dlhé výpisy najrôznejšieho utrpenia.

Čiarový kód (báseň o rozdelení)

Živý, mŕtvy, živý, mŕtvy,

ako čiarový kód,

ktorý nám ukazuje,

ako veľmi vie byť svet

čiernobiely.

Ľudskú reťaz

bratstva a priateľstva

niekedy zničí dôležitý muž,

ktorý je v skutočnosti

veľmi zbytočným

starcom.

Rovnaké ruky

dostanú iné vlajočky,

tím A má kvety,

tím B má kvéry,

tím C nie je,

ale ak by bol,

tak by musel odpratávať mŕtvoly

a zametať medzinárodnú hanbu,

skutočne medzinárodne.

Divide et impera! (báseň s azbukou)

Sme ľudia,

máme iné oči,

iné uši,

iné kilá,

ideológie,

myšlienky,

túžby a sny,

ale zjednocuje nás to,

že sme ľudia

a že môžeme neľudské beštie

poslať

Иди на хуй!

Rozdelený svet

rozdeľujú hlavne ľudia,

ktorí majú zle spojené

dve polovice mozgu.

Takíto ľudia vedia stavať múry,

ale nevedia

či vôbec ani netušia,

ako,

a prečo

funguje most.

Výsledkom sú múry cez rieku,

múry cez mestá,

a múr nárekov,

od Kaliningradu

po Vladivostok.

Na východ od východu (báseň s matrioškami)

Ranný Mariupoľ,

modrá obloha,

žlté kvety,

rusky hovoriaci dobrí ľudia,

aj ukrajinsky hovoriaci dobrí ľudia,

zbierajú ruský šrot

bez paliva

a bez statočných

vojakov.

Milenci sa tajne schádzajú

a hľadajú kúsky lásky,

ktoré zažívali na starej lavičke,

ktorú rozmlátil tank,

fungujúci

na palivo,

na vodku,

a dezinformácie.

Rusi hľadajú nacistov,

aj biologické zbrane

na Ukrajine,

ale mínové pole je plné

len ruských mín

a nikde žiadna jednotka

na niečo iné.

Ranný Mariupoľ sa ťažko bráni,

ťažko sa z neho uteká do bezpečia,

ale ľahko pribúdajú straty

na obidvoch stranách,

ktoré má na starosti

jediný muž.

Poznajú ho malé deti,

lebo sa správa ako nácek

a rád používa biologické

a chemické zbrane,

minimálne radšej

ako srdce a rozum.

Došli mu rakety,

dochádza mu popularita

ale skaza, ktorú spôsobil,

mu stále nedochádza.

Putin žije v inom časovom pásme,

v takom špeciálnom,

kde vládla Kyjevská Rus,

a z jeho paláca

nebola jediná nepálená tehla.

Stroj času je rozbitý,

funguje na matriošky

a ničí generáciu,

za generáciou,

za generáciou...

Tak ako to dokázal

„Veličenstvo kat“,

ktorý bol „IN“ ako PutIN

a z ocele, čiže STAĽ.

Holubice (báseň o očakávanom mieri)

Holubice mieru

niekto znovu poslal

do cely.

Čakajú mesiace a roky,

až kým príde ich čas.

Následne sú donesené ku zvedavým ľuďom.

Hladné, bez sily a bez pierok,

túžia po vzlete hore,

ale tak ako pri vojnách

nasleduje pád.

Pravda (báseň o klamstve)

Rusi údajne neklamú,

len sa nevedia dohodnúť,

koľkokrát prekrútia pravdu,

v akom poradí čo vytiahnu z kontextu,

a koľko mamičiek bez nôh,

ktoré nesú svoje deti bez rúk

po bombardovaní

označia

za fašistov,

Banderovcov,

či tých,

čo skutočne začali vojnu.

Niektoré malé deti

majú ideálne podmienky na to,

aby pestovali

nefalšovaný plač.

Argumenty nemajú logiku,

nie sú vlastne ani argumentami

a vyvracajú sa navzájom,

no aj tak majú svoju pravdu,

ktorá je pretkaná klamstvami, ktorým by sa vysmiali tí najlepší z prvákov.

500€ za vlastizradu (báseň o dobrých chlapcoch)

Dobrý chlapec

dostane 500

priamo s ruským prízvukom.

Na palivo a matriošky

a na fotky sošky spravodlivosti,

ktorá by si najradšej vypichla zaviazané oči.

Dobrý chlapec chce byť lepší chlapec,

a tak je jasné, čím chce byť –

udavač, udavač,

platený lepšie ako 99% Rusov,

a to len za to,

že robí to,

čo na západe môže

a na východe nie.

Ukazuje sa,

že kupovanie si ľudí pred voľbami za guláš

je čistá amatérčina,

a navyše sa zapletá s vlastizradou

iba čiastočne.

Admirál (báseň o mori dezinformácii)

V škarupine je básnicky v špine

ale klamstvá nepíšu básnici.

Slovensko nemá more

ani Česko

ale máme admirálov

ktorí vzdorujú vlnám klamstiev a nenávisti.

Ide na nás tsunami

a tí najhlúpejší

čmárajú Z-ká po stenách.

Z-ká na tankoch, na uniformách

behajú ako malé mravce, ktorých strhol prúd

nenávisti.

Admirál vie, čo skrýva more

vie plávať

a tiež vie, odkiaľ idú aké vetry.

Zatiaľ čo iní narážajú na skaliská

ktoré im lámu chrbtové kosti

a ich úsudok

ide do stratena

ako vlajka, ktorá má viac červenej ako kedysi

krvavo červenej.

Diabol nemá rád admirála

ale krv nevinných

je pre neho sladká.

Túžba (báseň o starnutí a cieľoch)

Keď sme boli mladí,

túžili sme po dospelosti,

po problémoch

a výhodách

občianskych preukazov.

Nepoznali sme hypotéky,

ani dôvod,

prečo niektorí odchádzajú

z domu pred zotmením

a potom prespia

skoro celý deň.

Nepoznali sme kalendáre,

termíny,

schôdzky pred schôdzkami,

po schôdzkach

a spamäti názvy

desiatich liekov

na hlavu.

Teraz sa sťažujeme,

že nerozumieme mladým,

oni nerozumejú nám,

a my nevieme,

čo vedia všetci,

ktorí práve teraz

chcú byť

dospelí.

Da, ruSSia, Da! (pôvodná verzia)

Rusko je najväčšia mocnosť na svete,

prinesie nám dobu temna na novej rakete,

majú migy a tanky, bojujú o život,

chýba im len rozum, munícia a palivo.

V mene slovanskej vzájomnosti je genocída,

zavoláme neslovanských teroristov? Da!

Nech odpália nemocnice, školy, divadlá,

svet tak bude krásnym miestom, až na veky, da?

Rozdelenie Ukrajiny? Tak ju zjednotia,

tá zrazu vyhráva nad Rusmi, lebo sloboda

aj bratstvo a rovnosť je tam kdesi, v západe.

Putin sa zatiaľ čuduje, sám, na svojom hrade.

Padá rubeľ, ropu nechcú, znovu príde hlad,

majú vyradené tanky, musí byť každý rád,

hlavne ten, čo prišiel o synov, v mene Vladina,

ktorý sa fakt nelíši od Hitlera a Stalina.

Nádej padá, odchádza preč, kto sa čuduje?

Kam Matka Rus, po bankrote, kam poputuje?

Možno na piesoček, ktorý dobre pozná Kim,

alebo tam, kde ho ľúbi Ľuboš a Chskym?

Table of Contents

NA VÝCHOD OD VÝCHODU 1

O knihe 2

Atlantída (báseň o detstve) 4

Ovce a ovečky (báseň o stádovosti) 6

Cesta z A do B (báseň o napredovaní) 7

Ukrajina (báseň o blbcoch) 8

Gerojom (báseň o antihrdinoch) 9

Pád (báseň o obetiach) 10

Putin (báseň o diktátorovi) 12

Hovädzia verzia súčasného sveta (báseň o voľbe a zmenách) 14

Láska a rozum (báseň o láske a rozume, nečakane!) 15

Ruská logika (báseň o radách) 16

Da, ruSSia, Da! (báseň bez Azbuky) 18

Čiarový kód (báseň o rozdelení) 20

Divide et impera! (báseň s azbukou) 22

Na východ od východu (báseň s matrioškami) 24

Holubice (báseň o očakávanom mieri) 27

Pravda (báseň o klamstve) 28

500€ za vlastizradu (báseň o dobrých chlapcoch) 29

Admirál (báseň o mori dezinformácii) 31

Túžba (báseň o starnutí a cieľoch) 33

Da, ruSSia, Da! (pôvodná verzia) 35